謝人寄茶
作者：王洋
朝代：宋

paragraphs: 建溪珪璧能圓方，萬錢一啜難輕償。
奔騰千里羞貢篚，天應不數金錢綱。
侯家錢如大國楚，陵肉澠漿推大戶。
早知煩滯厭膏粱，貴此新香兩三數。
一朝百室困干戈，在十于今或去五。
老工既死無典刑，髣髴兒孫追故步。
誰令遠寄山澤仙，來洗沈疴太華巔。
攻頑治癬恨無術，且共山頭玉井蓮。
殷勤更語抱琴客，不用君歸人未眠。